text:
66/2009. (XII. 17.) IRM rendelete az egyéni vállalkozói igazolványról.
Az egyéni vállalkozókról és az egyéni cégről szóló 2009. évi CXV. törvény 39. § (3) bekezdésében kapott felhatalmazás alapján,
az igazságügyi és rendészeti miniszter feladat- és hatásköréről szóló 164/2006. (VII. 28.) Korm. rend. 1. § h) pontjában meghatározott
feladatkörömben eljárva – a Miniszterelnöki Hivatalt vezető miniszter feladat- és hatásköréről szóló 29/2008. (II. 19.) Korm. rendelet
1. § i) pontjában foglalt feladatkörében eljáró Miniszterelnöki Hivatalt vezető miniszterrel egyetértésben – a következőket
rendelem el: 1. § Ez a rendelet határozza meg
a) az egyéni vállalkozói igazolvány kiállítására, kiadására, pótlására, cseréjére, bevonására, visszavonására,
érvénytelenségére vonatkozó eljárás részletes szabályait; b) a kérelem, valamint az egyéni vállalkozói igazolvány formáját és adattartalmát.
Az egyéni vállalkozói igazolvány 2. § (1) Az egyéni vállalkozói igazolvány (a továbbiakban: igazolvány), közokirat, amely közhitelesen igazolja a kiállításának
napján fennálló – egyéni vállalkozók nyilvántartásában szereplő – adatokat.
(2) Az igazolványt az egyéni vállalkozó (a továbbiakban: vállalkozó) kérelmére kell kiállítani.
(3) Az igazolvány egyedi azonosítóval ellátott okmány, amely a biztonsági okmányok védelmének rendjéről szóló
86/1996. (VI. 14.) Korm. rendelet hatálya alá tartozik.
(4) Az igazolvány törzslapból és pótlapokból áll. A törzslap formáját, adattartalmát a rendelet 1. melléklete, a pótlap(ok)
formáját és adattartalmát a 2. melléklet tartalmazza. (5) A 3. és 4. melléklet tartalmazza azon törzslap és pótlap(ok) formáját és adattartamát, melyeket 2010. június 30-ig kell
alkalmazni. 3. § Az igazolványra, mint biztonsági okmányra vonatkozó adminisztratív védelmi szabályok megtartásának ellenőrzésére
az igazságügyért felelős miniszter jogosult. 4. § Érvénytelen az igazolvány, ha
a) a vállalkozó egyéni vállalkozói tevékenységre való jogosultsága megszűnt,
b) a hatóság az egyéni vállalkozói tevékenység folytatását megtiltja,
c) az egyéni vállalkozó tevékenységét szünetelteti, d) az abba bejegyzett adatok megváltoztak,
e) az igazolványt a vállalkozó a körzetközponti feladatokat ellátó települési (fővárosi kerületi) önkormányzat
jegyzőjének (a továbbiakban: körzetközponti jegyző) leadta, f) az elveszett, eltulajdonították, vagy
g) azt a körzetközponti jegyző határozattal visszavonta. Az igazolvánnyal kapcsolatos bejelentési kötelezettségek, az igazolvány bevonása, visszavonása
5. § Akinek az igazolványát ellopták, megsemmisült vagy elvesztette, köteles azt haladéktalanul, de legkésőbb
a bejelentés alapjául szolgáló eseménytől számított három munkanapon belül a körzetközponti jegyzőnél bejelenteni.
6. § Amennyiben az egyéni vállalkozó elvesztettnek vélt igazolványát megtalálta és bejelentése alapján részére új
vállalkozói igazolvány került kiállításra, a régi és utóbb megtalált vállalkozói igazolványát köteles leadni vagy postán
megküldeni a körzetközponti jegyzőnek, aki az így megküldött okmányt bevonja.
7. § Az igazolványt a körzetközponti jegyző határozattal visszavonja, ha a vállalkozó egyéni vállalkozói tevékenységre való
jogosultsága az egyéni vállalkozókról és az egyéni cégről szóló 2009. évi CXV. törvény 19. § (1) és (2) bekezdés alapján
megszűnt. Az eljárás szabályai 8. § Az igazolvány kiállítására és kiadására irányuló eljárás során, amennyiben az ügyfél a kérelmet személyesen nyújtja be,
az egyéni vállalkozói tevékenységgel kapcsolatos ügyekben eljáró hatóság a vállalkozó kérelmét közvetlenül rögzíti
az egyéni vállalkozói nyilvántartásban. 9. § (1) Az igazolvány pótlását lehet kérni, ha az elveszett, eltulajdonították. Pótlás esetében a kérelmet az egyéni vállalkozói
tevékenységgel kapcsolatos változás bejelentésére vonatkozó szabályok szerint kell benyújtani.
(2) Az igazolvány cseréjét lehet kérni, ha az okmány megrongálódott. A megrongálódott igazolvány pótlásának feltétele,
hogy azt az egyéni vállalkozó a körzetközponti jegyzőnek leadja.
(3) A körzetközponti jegyző a vállalkozó bejelentésére az igazolványt kérelemre vagy hivatalból kicseréli, ha
az anyaghibás. 10. § Az igazolvány kiállítása, kiadása, cseréje vagy pótlása során a kiadott igazolvány sorszámát a kiadás sorrendje szerint
kell megállapítani. 11. § Az át nem vett igazolványokat – a sikertelen kézbesítést követően – a körzetközponti jegyző az igazolvány kiállításától
számított egy év elteltével megsemmisíti. Átmeneti rendelkezések 12. § (1) Az e rendelet hatálybalépésekor érvényes vállalkozói igazolvány cseréje vagy pótlása esetén az igazolvány kiállítására
az új igazolványra vonatkozó szabályokat kell alkalmazni. (2) A 3. és 4 számú mellékletben szereplő igazolványt 2010. június 30-ig lehet kiállítani.
Záró rendelkezések 13. § (1) Ez a rendelet – a (2) bekezdésben foglalt kivétellel – 2010. január 1-jén lép hatályba.
(2) A 2. § (4) bekezdés és az 1.– 2. melléklet 2010. július 1-jén lép hatályba.
(3) A 14. § 2010. január 2-án hatályát veszti.
(4) A 2. § (5) bekezdés és a 3. és 4. melléklet 2010. július 1-jén hatályát veszti.
Módosító rendelkezések 14. § Az okmányirodák működésének személyi és technikai feltételeiről szóló 58/1999. (XII. 30.) BM rendelet 1. számú
mellékletében az „egyéni vállalkozói igazolvány nyilvántartási rendszer” szöveg helyébe az „egyéni vállalkozói
nyilvántartási rendszer” szöveg lép. Budapest, 2009. december 11.
Dr. Draskovics Tibor s. k.,
igazságügyi és rendészeti miniszter